Η βάση τεκμηρίωσης για την υποστήριξη της πρωτοβουλίας περιλαμβάνει:

·Διερευνητική μελέτη για την υποστήριξη του εγγράφου εργασίας των υπηρεσιών της Επιτροπής με τίτλο «Filling in the knowledge gaps and identifying strengths and challenges in the effectiveness of the EU Member States’ minimum income schemes» (Συμπλήρωση των κενών γνώσης και προσδιορισμός των πλεονεκτημάτων και των προκλήσεων όσον αφορά την αποτελεσματικότητα των συστημάτων ελάχιστου εισοδήματος των κρατών μελών της ΕΕ). Στόχος της μελέτης ήταν: i) η συλλογή δεδομένων σχετικά με το εθνικό ελάχιστο εισόδημα σε ολόκληρη την Ένωση· ii) ο προσδιορισμός των πλεονεκτημάτων και των προκλήσεων της αποτελεσματικότητας του ελάχιστου εισοδήματος· και iii) η εκτίμηση των επιπτώσεων των διάφορων μέτρων που αποσκοπεί στην ενίσχυση της αποτελεσματικότητάς τους, συμπεριλαμβανομένης της ενεργοποίησης και της πρόσβασης σε υπηρεσίες.

·Μοντελοποίηση των επιπτώσεων επιλεγμένων επιλογών πολιτικής στην παροχή επαρκούς εισοδηματικής στήριξης από το Κοινό Κέντρο Ερευνών.

·Στο πλαίσιο της Επιτροπής Κοινωνικής Προστασίας, συμφωνήθηκε πλαίσιο συγκριτικής αξιολόγησης για το ελάχιστο εισόδημα, το οποίο προσδιόρισε τρεις μοχλούς πολιτικής που είναι πιθανότερο να επηρεάσουν την απόδοση του ελάχιστου εισοδήματος: i) επάρκεια των παροχών, ii) κανόνες επιλεξιμότητας και αξιοποίηση των παροχών και iii) μέτρα ενεργοποίησης και πρόσβαση σε υπηρεσίες. Το πλαίσιο προσδιόρισε ορισμένους δείκτες αποτελέσματος, απόδοσης και μοχλού πολιτικής, συμπεριλαμβανομένου ενός διττού δείκτη για την επάρκεια της χρηματικής εισοδηματικής στήριξης: i) ως ποσοστό του εθνικού ορίου κινδύνου φτώχειας στο οικείο κράτος μέλος· και ii) ως ποσοστό του εισοδήματος χαμηλόμισθου εργαζομένου, ο οποίος ορίζεται ως το άτομο που αμείβεται με το 50 % του μέσου μισθού.

·Με βάση το πλαίσιο συγκριτικής αξιολόγησης, η κοινή έκθεση της Επιτροπής Κοινωνικής Προστασίας και της Επιτροπής παρέχει επισκόπηση της τρέχουσας κατάστασης όσον αφορά το ελάχιστο εισόδημα.

·Τον δείκτη επιδόσεων κοινωνικής προστασίας (ΔΕΚΠ), ο οποίος προσδιορίζει τις ετήσιες βασικές κοινωνικές τάσεις που πρέπει να παρακολουθούνται σε ολόκληρη την Ένωση, καθώς και τις βασικές κοινωνικές προκλήσεις και τα θετικά κοινωνικά αποτελέσματα στα επιμέρους κράτη μέλη.

•Εκτίμηση επιπτώσεων

Το προτεινόμενο μέσο —σύσταση του Συμβουλίου— δίνει στα κράτη μέλη αρκετή ευελιξία ώστε να καθορίσουν αυτά τον καλύτερο τρόπο με τον οποίο θα επιτύχουν τους στόχους αυτής της πρωτοβουλίας, αφού λάβουν υπόψη τις εθνικές, περιφερειακές ή τοπικές συνθήκες. Δεδομένου ότι ο δυνητικός αντίκτυπος εξαρτάται από συγκεκριμένες δράσεις που λαμβάνουν τα κράτη μέλη, μια ολοκληρωμένη εκτίμηση των επιπτώσεων δεν μπορεί να αξιολογήσει πλήρως τον αναμενόμενο αντίκτυπο πριν πραγματοποιηθούν επιλογές υλοποίησης από τα κράτη μέλη.

Το συνοδευτικό έγγραφο εργασίας των υπηρεσιών της Επιτροπής περιλαμβάνει επισκόπηση των σημαντικότερων προκλήσεων όσον αφορά τις επιδόσεις του ελάχιστου εισοδήματος. Περιλαμβάνει επίσης ανάλυση του αντικτύπου των πιθανών μεταρρυθμίσεων πολιτικής στη μείωση της φτώχειας.

•Καταλληλότητα και απλούστευση του κανονιστικού πλαισίου

Άνευ αντικειμένου.

•Θεμελιώδη δικαιώματα

Η πρόταση θα συμβάλει στη διασφάλιση του δικαιώματος στην αξιοπρέπεια (άρθρο 1 του Χάρτη των Θεμελιωδών Δικαιωμάτων της Ευρωπαϊκής Ένωσης, στο εξής: Χάρτης), στις παροχές κοινωνικής ασφάλισης και στις κοινωνικές υπηρεσίες, στην κοινωνική αρωγή και τη στεγαστική βοήθεια και στην αξιοπρεπή διαβίωση όσων δεν διαθέτουν επαρκείς πόρους (άρθρο 34 του Χάρτη).

4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Άνευ αντικειμένου.

5.ΛΟΙΠΑ ΣΤΟΙΧΕΙΑ

•Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

Τα κράτη μέλη θα υποβάλλουν τακτικά εκθέσεις στην Επιτροπή σχετικά με την πρόοδο της εφαρμογής της παρούσας σύστασης. Η σύσταση θεσπίζει επίσης περίοδο, έως το τέλος του 2030, για τη σταδιακή εφαρμογή της διάταξης σχετικά με την επάρκεια της εισοδηματικής στήριξης. Οι εκθέσεις προόδου θα πρέπει να συζητιούνται στο πλαίσιο της Επιτροπής Κοινωνικής Προστασίας, σε στενή συνεργασία με την Επιτροπή Απασχόλησης και το δίκτυο δημόσιων υπηρεσιών απασχόλησης όσον αφορά την πρόσβαση σε αγορές εργασίας χωρίς αποκλεισμούς.

Με βάση τις εθνικές εκθέσεις προόδου, θα υποβάλλονται τακτικές κοινές εκθέσεις της Επιτροπής Κοινωνικής Προστασίας και της Επιτροπής σε επίπεδο Ένωσης. Η Επιτροπή θα παρακολουθεί επίσης τακτικά την εφαρμογή της σύστασης στο πλαίσιο του Ευρωπαϊκού Εξαμήνου και θα εκδίδει ειδικές ανά χώρα συστάσεις, κατά περίπτωση.

Η Επιτροπή σκοπεύει επίσης να συνεργαστεί με την Επιτροπή Κοινωνικής Προστασίας για την περαιτέρω ανάπτυξη του πλαισίου συγκριτικής αξιολόγησης για τα συστήματα ελάχιστου εισοδήματος με σκοπό την υποστήριξη της παρακολούθησης της παρούσας σύστασης και την ενίσχυση της διαθεσιμότητας και της συγκρισιμότητας των σχετικών δεικτών.